Na temelju članka 58. Statuta Osnovne škole Lapad, Dubrovnik Školski odbor Osnovne škole Lapad, Dubrovnik na 27. sjednici održanoj dana 21. prosinca 2022. g. donio je

**P R A V I L N I K**

**O SIGURNOJ I ODGOVORNOJ UPOTREBI INFORMACIJSKO – KOMUNIKACIJSKE TEHNOLOGIJE U ŠKOLI**

**SADRŽAJ**

1. Uvod .................................................................................................................................... 3

2. Osnovne sigurnosne odredbe .............................................................................................. 3

3. Školska IKT oprema i održavanje ....................................................................................... 4

4. Reguliranje pristupa IKT opremi ........................................................................................ 5

5. Sigurnost korisnika.............................................................................................................. 5

6. Prihvatljivo i odgovorno korištenje IKT-a .......................................................................... 6

6.1. Ponašanje na internetu ............................................................................................. 6

6.2. Autorsko pravo i dijeljenje datoteka ....................................................................... 6

6.3. Korištenjeosobnih pametnih uređaja.......................................................................7

7. Završne odredbe ....................................................................................................................7

**1. Uvod**

 **Članak 1.**

(1) Pravilnik o sigurnoj i odgovornoj upotrebi informacijsko – komunikacijske tehnologije u školi (u daljnjem tekstu: Pravilnik) izrađen je prema smjernicama dokumenta nastalog u sklopu projekta „e-Škole: Uspostava sustava razvoja digitalno zrelih škola“ (pilot projekt), a čiji je nositelj Hrvatska akademska i istraživačka mreža – CARNet.

**Članak 2.**

(1) Svrha ovog Pravilnika je jasno i nedvosmisleno određivanje prihvatljivog načina i dopuštenog korištenja informacijsko-komunikacijske tehnologije (u daljnjem tekstu: IKT) resursa Osnovne škole Lapad, Dubrovnik (u daljnjem tekstu: Škola).

**Članak 3.**

(1) Škola koristi svoju IKT opremu i infrastrukturu te IKT opremu i infrastrukturu CARNnet- ove mreže. Ovaj Pravilnik primjenjuje se na svu IKT opremu i infrastrukturu u Školi i na sve njene korisnike.

**2. Osnovne sigurnosne odredbe**

**Članak 4.**

1. IKT infrastruktura uključuje računalnu mrežu škole, mrežnu opremu i računalnu opremu. Korisnici IKT infrastrukture su učenici, učitelji, stručna služba škole, administrativno- tehničko osoblje i povremeni korisnici (gosti) koji su dužni školsku opremu čuvati i pažljivo koristiti.

**Članak 5.**

(1) Radi unapređenja sigurnosti školske informatičke opreme i mreže svi djelatnici i učenici škole moraju se pridržavati uputa izdanih od strane školskog administratora sustava ili neke druge ovlaštene osoba.

**Članak 6.**

(1) Svi zaposlenici škole posjeduju AAI@EduHr korisnički račun te su dužni koristiti službenu e-mail adresu (ime.prezime@skole.hr) za komunikaciju, te u službenoj komunikaciji s nadležnim tijelima i drugim institucijama.

**Članak 7.**

(1) Javne informacije škole vezane su uz djelatnost Škole i Škola ih je dužna redovno objavljivati na svojim mrežnim stranicama.

(2) Povjerljive informacije su osobni podaci djelatnika, učenika i podaci koji se smatraju poslovnom tajnom. Škola postupa sa osobnim podacima sukladno Politici o zaštiti privatnosti objavljenoj na mrežnoj stranici Škole.

(3) Škola je dužna objaviti informacije o imenovanom službeniku za zaštitu osobnih

podataka, te njegov kontakt.

(4) Svi djelatnici škole moraju potpisati izjavu o tajnosti podataka koja je pohranjena u

tajništvu Škole.

**Članak 8.**

(1) Učiteljima i drugim djelatnicima škole strogo je zabranjeno davati učenicima vlastite zaporke i digitalne identitete, te zaporke za pristup računalnoj opremi i aplikacijama koje se koriste u Školi, a koje nisu namijenjene učenicima.

**Članak 9.**

(1) Sva računala Škole posjeduju antivirusne programe ili su zaštićena antivirusnom zaštitom implementiranom u operativnom sustavu.

**Članak 10.**

(1) Odlukom Ministarstva znanosti i obrazovanja sve osnovne i srednje škole koje su spojene na CARNetovu mrežu automatski su uključene i u sustav filtriranja nepoćudnih sadržaja tako što se onemogućuje prikaz mrežnih stranica određene kategorije. Svim korisnicima IKT

opreme i infrastrukture zabranjeno je zaobilaženje lozinki ili filtriranja sadržaja.

**Članak 11.**

(1) Svako nepridržavanja pravila koje nije u skladu s Pravilnikom učenici i drugi djelatnici prijavljuju ravnatelju Škole.

(2) Ozbiljniji incidenti prijavljuju se CARNetovom CERT-u, preko obrasca na mrežnoj

stranici  [www.cert.h](http://www.cert.hr/)r“

**3. Školska IKT oprema i održavanje**

**Članak 12.**

(1) Sva računala u Školi spojena su žično i bežično.

(2) U školi je izgrađena lokalna računalne mreže sukladno planu projekta e-Škole, čija je primarna uloga sveobuhvatna pokrivenost bežičnim signalom cijele školske zgrade uz postavljene zahtjeve za mrežnim performansama u svakoj učionici. Pristup bežičnoj mreži definiran je sukladno pravilima projekta e-Škole.

**Članak 13.**

(1) Zbrinjavanja računalnog otpada koji nastaje u Školi provodi se predajom istog ovlaštenom koncesionaru za EE otpad, o čemu je Škola dužna obavijestiti sve djelatnike.

**Članak 14.**

(1) Na školskim računalima koriste se samo licencirani programi preuzeti od strane ovlaštene osobe u Školi s web portala Centar za preuzimanje Microsoft proizvoda.

(2) Ukoliko postoji potreba na računalima se mogu instalirati programi za koje je Škola kupila licence te besplatni programi koji nemaju ograničeno pravo upotrebe.

**Članak 15.**

(1) Održavanje računala te instalacija programa u informatičkoj učionici obavlja se u skladu s preporukama učitelja informatike koji nadzire i kontrolira učeničke radnje na računalu.

(2) Učenici ne smiju instalirati programe na računala bez odobrenja učitelja informatike.

**4. Reguliranje pristupa IKT opremi**

**Članak 16.**

(1) Školskoj računalnoj mreži pristupaju svi djelatnici i učenici Škole uz odgovarajuću autentifikaciju korisnika prema pravilima definiranim projektom e-škole.

**Članak 17.**

(1) Učitelji i ostalo osoblje imaju pristup zajedničkim računalima smještenim u zbornici.

**Članak 18.**

(1) Svaki učitelj i stručni suradnik zadužen je školskim računalom.

**Članak 19.**

(1) Informatička učionica se zaključava i koristi se samo za potrebe nastave informatike, te za edukativne radionice namijenjene učenicima i učiteljima Škole koje zahtijevaju pristup računalima uz prethodni dogovor sa ravnateljem Škole i učiteljem informatike.

**Članak 20.**

(1) Učenici koriste računala i školske tablete za potrebe nastavnog procesa.

**5. Sigurnost korisnika**

**Članak 21.**

(1) Kako bi se održao korak s trendovima u korištenju IKT-a, kao i s nadolazećim prijetnjama računalnoj sigurnosti, Škola redovito organizira različite oblike edukacije učenika, ali i cijelog školskog kolektiva.

(2) Učenike se redovito educira o važnosti sigurnosti na internetu kroz edukativne radionice na nastavi informatike i satovima razrednog odjela

**Članak 22.**

(1) Korisnici u radu sa sustavom (računalima i drugim servisima koji zahtijevaju prijavu)

moraju voditi računa da kod prijave ne otkriju svoje podatke za prijavu.

(2) Nakon završetka rada na računalu korisnici se obvezno moraju odjaviti iz svih sustava u koje su se prijavili.

**Članak 23.**

1. Svi učenici i djelatnici škole posjeduju svoj elektronički identitet koji dobili iz sustava AAI@Edu.hr i obavezuju se čuvati svoje podatke. Učenicima se podaci o elektroničkom identitetu izdaju nakon upisa u školu, a djelatnicima pri zapošljavanju. Učenicima prestaju prava nad elektroničkim identitetom kada završe sa svojim školovanjem, a djelatnicima prestankom rada u školskom sustavu.

**Članak 24.**

(1) Ne postoje specifične zabrane vezane uz preuzimanje datoteka na lokalna računala te moguće pokretanje izvršnih datoteka, osim pravila definiranih ovim Pravilnikom te vezanih uz etičko korištenje IKT-a.

**6. Prihvatljivo i odgovorno korištenje IKT-a**

**6.1. Ponašanje na internetu**

**Članak 25.**

(1) Svi djelatnici i učenici škole odgovorni su za svoje ponašanje u virtualnom svijetu te se prema drugim korisnicima moraju ponašati pristojno, ne vrijeđati ih niti objavljivati neprimjerene sadržaje.

**Članak 26.**

(1) Svi djelatnici i učenici škole dužni su se pridržavati osnovnih Pravila poželjnog ponašanja u Internet zajednici, što se još naziva i 'internetskim bontonom' („Netiquette“). Škola je poveznicu na ovaj skup pravila objavila na mrežnoj stranici škole te ih tako učinila dostupnim svim svojim korisnicima.

**Članak 27.**

1. Učenike se kroz nastavu informatike, satove razrednika, ali i druge predmete mora podučiti o Pravilima lijepog ponašanja na internetu („Nettiquete“), te o Pravilima sigurnog ponašanja na internetu.

**Članak 28.**

1. Svaka zlonamjerna i ponavljana uporaba informacijskih i komunikacijskih tehnologija kako bi se nekome nanijela šteta je neprihvatljiva. To može uključivati slanje anonimnih poruka mržnje, poticanje grupne mržnje, nasilne napade na privatnost (otkrivanje osobnih informacija o drugima „provaljivanje“ u tuđe e-mail adrese), kreiranje internetskih stranica (blogova) koje sadrže priče, crteže, slike i šale na račun vršnjaka, uhođenje, vrijeđanje, nesavjestan pristup štetnim sadržajima, širenje nasilnih i uvredljivih komentara, izlaganje dobi neprimjerenim sadržajima i seksualno namamljivanje.
2. Zakonom o odgoju i obrazovanju u osnovnoj i srednjoj školi  propisano je da su svi djelatnici školskih ustanova obavezni poduzeti sve mjere zaštite prava učenika i u slučaju kršenju tih prava postupati po Protokolu o postupanju u slučaju nasilja nad djecom te obavijestiti sva nadležna tijelu.
3. U školi su nedopušteni svi oblici nasilničkog ponašanja te će svi oni za koje se utvrdi da provode takve aktivnosti biti sankcionirani u skladu s Pravilnikom o kriterijima za izricanje pedagoških mjera i Kućnim redom Škole.

**6.2. Autorsko pravo i dijeljenje datoteka**

**Članak 29.**

(1) Sve korisnike potiče se da potpisuju materijale koje su sami izradili koristeći neku licencu

poput Creative Commons, ali i da poštuju tuđe radove.

**Članak 30.**

(1) Strogo je zabranjeno tuđe radove predstavljati kao svoje, preuzimati zasluge za tuđe

radove i nedopušteno preuzimati tuđe radove s interneta.

(2) Korištenje tuđih materijala s interneta mora biti citirano, obavezno navodeći autora korištenih materijala te izvor informacije (poveznica i datum preuzimanja).

**Članak 31.**

(1) Izričito je zabranjeno svako nelegalno dijeljenje datoteka, odnosno kopiranje ili preuzimanje autorski zaštićenog materijala poput e-knjige, glazbe ili pak video sadržaja, gdje je zabranjeno daljnje distribuiranje i umnožavanje bez dozvole autora ili bez plaćanja naknade.

**Članak 32.**

(1) Obveza Škole je učenike i učitelje:

1. podučiti o autorskom pravu i intelektualnom vlasništvu.

2. podučiti i usmjeriti na korištenje licenci za zaštitu autorskog prava i intelektualnog vlasništva.

3. podučiti o načinima nelegalnog dijeljenja datoteka i servisima koji to omogućuju poput *Torrent* servisa, mrežnog mjesta koja zahtijevaju registraciju i plaćanje vrlo niske članarine za neograničeno preuzimanje digitalnog sadržaja i sl.

4. informirati o mogućim posljedicama nelegalnog korištenja, dijeljenja i umnažanja autorski zaštićenih materijala

**6.3. Korištenje osobnih pametnih uređaja**

**Članak 33.**

(1) Učenicima je u školi zabranjeno korištenje osobnih pametnih uređaja za vrijeme nastave i tijekom boravka u školi uključujući male odmore i veliki odmor, osim u slučaju kada ga koriste kao nastavno pomagalo i pod nadzorom učitelja.

(2) Škola ne preuzima odgovornost za gubitak osobnih pametnih uređaja.

**7. Završne odredbe**

**Članak 34.**

(1) Ovaj Pravilnik stupa na snagu danom donošenja.

 **Zamjenica predsjednice Školskog odbora**

 **Željana Pavlović v.r.**

KLASA:011-03/22-01/5

URBROJ:2117-17-01-22-1

U Dubrovniku, 21.prosinca 2022.g